Hoe kan ek goeie eetgewoontes hê? | Jongmense vra
LEES IN Afrikaans Albanees Amharies Arabies Armeens Azerbeidjans Cebuano Chichewa Chitumbuka Deens Duits Engels Esties Ewe Faroëes Fidjiaans Fins Fon Frans Georgies Grieks Haïtiaanse Kreools Hebreeus Hiligaynon Hindi Hongaars Iban Iloko Indonesies Italiaans Japannees Joroeba Katalaans Kiluba Kinyarwanda Kirgisies Kirundi Koreaans Kroaties Lingala Litaus Maleis Mianmees Ndebele (Zimbabwe) Nederlands Noors Oekraïens Oesbekies Pandjabi Persies Pools Portugees Roemeens Russies Sango Serwies Serwies (Romeins) Seychellese Kreools Shona Singalees Slowaaks Sloweens Spaans Sunda Swahili Sweeds Tagalog Taraskies Tataars Tetun Dili Thai Tsjeggies Turks Wallies
Jy weet seker dat ongesonde eetgewoontes sleg kan wees vir jou gesondheid. Ongesonde jongmense word baie keer ongesonde grootmense. So, dit is goed dat jy nou al gesonde eetgewoontes aanleer.
Wat is gesonde eetgewoontes?
Hoe kan ek aanhou om gesond te eet?
Die Bybel sê vir ons om “matig in gewoontes” te wees, en dit sluit ons eetgewoontes in (1 Timoteus 3:11). Dit is dan goed om te weet dat . . .
Goeie eetgewoontes alle kosgroepe insluit. Die vyf kosgroepe sluit melkprodukte, proteïene, vrugte, groente en graan in. Party mense sny een of meer kosgroep uit omdat hulle dink dat dit hulle sal help om gewig te verloor. Maar as ’n mens dit doen, kry jou liggaam dalk nie alles in wat dit nodig het om gesond te wees nie.
Probeer die volgende: Doen navorsing of gaan na ’n dokter om uit te vind hoekom dit belangrik is om sekere kosse te eet. Byvoorbeeld:
Koolhidrate kan jou energie gee. Proteïene kan jou liggaam help om teen infeksie te veg en kan ook help om weefsel op te bou en te herstel. Sekere vette – in die regte hoeveelheid – kan jou ’n beter kans gee om nie hartsiektes te kry nie en help jou om op jou beste te voel.
“Ek probeer om gesonde eetgewoontes te hê en eet van al die kosgroepe. Ek dink ook nie dis verkeerd om nou en dan ’n sjokolade of gemorskos te eet nie. Maar ’n mens moenie net hierdie soort kos eet nie. Dis goed om gebalanseerd te wees.” – Brenda.
Eetgewoontes wat nie gesond is nie, is soos ’n stoel met net drie pote
Goeie eetgewoontes keer dat jy nie dinge te ver vat nie. Dit sluit dalk in dat jy nie genoeg eet nie, dat jy jouself uithonger en dan ooreet of dat jy glad nie kosse eet waarvan jy eintlik hou nie.
Probeer die volgende: Kyk vir ’n maand lank wat jy eet. Hoe gereeld doen jy een van die ongesonde dinge wat hierbo genoem word? Watter verandering kan jy aan jou eetgewoontes maak sodat jy dinge nie te ver vat nie?
“Ek het dinge te ver gevat. Daar was dae wat ek ooreet het en dae wat ek amper niks geëet het nie. Ek het uiteindelik besluit om nie te tel hoeveel kalorieë ek inneem nie, om nie te ooreet nie en om op te hou eet wanneer ek vol is. Dit het tyd gevat, maar ek het dit reggekry om goeie eetgewoontes aan te leer.” – Hailey.
Beplan vooruit. Die Bybel sê: “Die planne van die vlytige lei gewis tot voordeel” (Spreuke 21:5). As jy gesonde eetgewoontes wil hê, moet jy vooruit beplan.
“Jy moet vooruit beplan as jy gesond wil eet. Dit beteken dat jy baie keer gesonde kos by die huis moet maak. En al is dit moeilik, is dit die moeite werd, en dit kan jou ook baie geld spaar.” – Thomas.
Vervang ongesonde kosse. Die Bybel sê: “Bewaar praktiese wysheid” (Spreuke 3:21). Praktiese wysheid sal jou help om buite die boks te dink en goeie eetgewoontes aan te leer wat die beste vir jou werk.
“Ek het elke dag ’n ongesonde opsie met iets gesonds vervang. Byvoorbeeld, eerder as om ’n sjokolade te eet, het ek ’n appel geëet. In ’n kort rukkie het ek geleer om elke dag gesonder keuses te maak!” – Kia.
Moenie te hard op jouself wees nie. Die Bybel sê: “Eet jou voedsel met blydskap” (Prediker 9:7). Om gesonde eetgewoontes te hê, beteken nie dat jy nie jou kos kan geniet nie. Dit beteken ook nie dat jy te veel stres oor elke stukkie kos wat jy in jou mond sit nie. Selfs al moet jy gewig verloor, moet jy onthou dat jou doel is om gesond te wees. Moenie te hard op jouself wees en te veel van jouself verwag nie.
“Ek het onlangs meer as 13 kilogram verloor en gedurende hierdie tyd het ek nooit myself uitgehonger, sekere kosgroepe uitgesny of skuldig gevoel as ek iets soet geëet het nie. Ek het besef dat om gewig te verloor, nie iets is wat vinnig gebeur nie en dat ek my gesindheid oor my eetgewoontes moes verander.” – Melanie.
“Wanneer ek nie by die huis is nie en honger word, kies ek gewoonlik ongesonde kos. Dis hoekom ek daarvan hou om middagete in te pak of iets saam te vat wat ek later kan eet. As ek dit doen, het ek baie meer beheer oor wat ek eet.” – Delayna.
“Dit kan jou baie moedeloos laat voel wanneer jy sien hoe ander mense eet net wat hulle wil en nie gewig optel nie. Moenie jouself met hulle vergelyk nie. Vind uit wat vir jou werk en fokus daarop.” – Andrew.
Hersiening: Hoe kan ek goeie eetgewoontes hê?
Beplan vooruit. Maak jou eie kos eerder as om ongesonde kos te koop as jy nie by die huis is nie.
Vervang ongesonde kosse. Vat iets gesond saam wat jy kan eet eerder as om tjips en gaskoeldrank te koop.
Moenie te hard op jouself wees nie. Moenie jouself met ander vergelyk nie.
Jongmense praat oor ’n gesonde lewenstyl
Is dit vir jou moeilik om reg te eet en te oefen? In hierdie videogreep vertel jongmense wat hulle doen om gesond te bly.